<classify> MSAJILI wa Vyama vya Siasa nchini amevieleza vyama hivyo kwamba hakutakuwa na msamaha katika kukagua daftari la mali na fedha zao, kwani kufanya hivyo kunasaidia kuondoa fedha chafu katika mzunguko.Aidha, amesema uanzishwaji wa vyama usitokane na kukosa jambo la kufanya, vyama visiwe ndio mitaji, lakini pia utitiri wa vyama usioendeshwa kwa kuzingatia uzalenda wa taifa hautasaidia.Amewaeleza viongozi wa vyama vya siasa, kutodhani suala la kukaguliwa mali na fedha za vyama ni mtego wenye nia ya kudidimiza vyama, bali kutambua ni moja ya hatua ya kulitoa taifa kutoka sehemu moja hadi nyingine. Naibu Msajili wa Vyama vya Siasa, Mohamed Ally Ahmed alisema hayo jijini Dar es Salaam jana wakati akifunga mafunzo ya siku mbili kwa viongozi wa vyama vya siasa nchini, yaliyoandaliwa na ofisi hiyo, ambako mada saba ziliwasilishwa ikiwemo ya namna ya kujaza hesabu za mali za chama.Ahmed alisema Taifa lolote lisilokuwa na usimamizi wa fedha linaweza kwenda mrama na kulingana na mabadiliko ya kasi katika nyanja mbalimbali, sio rahisi fedha inayotumika katika siasa kuachwa bila kukaguliwa. Kila Taifa linahitaji kujua kila fedha inayozunguka, fedha iko chini ya usimamizi wa serikali, hata kama kazi ni zako mwenyewe na fedha yako mwenyewe, lakini fedha hiyo ni lazima kukaguliwa, alisema Ahmed.Alisisitiza kuwa hata kwa vyama visivyopata ruzuku, ndivyo hasa vinavyohitaji kukaguliwa kujulikana vinavyojiendesha. Alisema hatua ya kukaguliwa sio mtego kwa vyama, bali ni kutambua uhalali wa fedha na hakutakuwa na msamaha wa kutumia fedha bila kukaguliwa. Alisema vyama vinapokataa ukaguzi, ni jambo linalotia shaka kwani hakutokuwa na uwazi na usawa.Alisema uanzishwaji wa vyama, usiwe ni kama kupata mitaji, na kwamba uwepo wa utitiri wa vyama vingi visivyoendeshwa kwa misingi ya uzalendo, nchi haitafika mbali. Alisisitiza vyama kuendelea kushawishi kwa hoja, wakiendelea kuweka mustakabali wa taifa mbele, wakisamehe na kuacha kutumia vurugu, kwani historia ya nchi haijui kudai amani kwa kutumia silaha. Kwa upande wake, Msajili wa Vyama vya Siasa nchini, Jaji Mutungi aliwataka viongozi hao wa vyama kusoma sheria vizuri na kutambua kuwa mfumo wa ugawaji wa ruzuku upo kisheria na kama kuna chama kisichokuwa na nakala za sheria, basi ofisi take itagawa upya.  <topic>: KITAIFA 